Euroopassa ei tiettävästi ole vielä haettu lupia lentäville autoille, kertoo Trafin Liikenteen uudet palvelut -yksikön päällikkö Eetu Pilli-Sihvola.

Lentävät autot ovat epäilemättä tulossa, sillä kehitystoimintaa on jo monissa maissa, Pilli-Sihvola kertoo. Hän ei kuitenkaan ole kuullut, että laitteita käyttäisivät ketkään muut kuin kehitystyötä tekevät insinöörit.

Lentävien autojen hyväksyminen vaatinee aikanaan paljon työtä. Maantieliikenteen osalta autot tarvitsevat EU-standardien mukaisen tyyppihyväksynnän, jossa selvitetään mm. niiden turvallisuus.

Vastaavasti ilmailussa yli 150 kilon painoisten alusten tulee täyttää Euroopan lentoturvallisuusviraston EASA:n tyyppihyväksyntävaatimukset, Pilli-Sihvola tuumailee.

Lentävien autojen turvallisuus noussee tärkeään rooliin viranomaisten lupaharkinnassa.

– Kaupunkia ei ole rakennettu lentäviä autoja silmälläpitäen. Kaupungeissa on kaikenlaisia puita, sähkölinjoja ja muita, jotka voivat aiheuttaa vaaraa matalalla lentäville laitteille. On mietittävä, miten nämä tekijät otetaan aikanaan huomioon, sanoo Trafin yksikönpäällikkö Eetu Pilli-Sihvola.